Glanspaar sê oor ‘vals’ naelproduktePeet en Mel Viljoen tydens die première van ‘Die Real Housewives van Pretoria’. (Foto: Instagram/Mel Viljoen) Melany (Mel) en Peet Viljoen, eienaars van die bekende Tammy Taylor Nails-handelsmerk in Suid-Afrika, hou vol dat hulle nie besig is met skelmstreke nie nadat hul sakeonderneming Sondag weer deur Carte Blanche in die kollig geplaas is. Mel en Peet, wat ook tans in die kykNET-werklikheidsreeks Die Real Housewives van Pretoria te sien is, is sedert 2020 in Carte Blanche se visier, toe hulle uiters winsgewende sakeonderneming ook deur die program ondersoek is. Die Viljoens word nou daarvan beskuldig dat hulle “generiese produkte” in Europa aankoop wat dan herverpak word met etikette wat plaaslik gedruk word, en dan aan kliënte van Tammy Taylor Nails SA as oorspronklike handelsmerkprodukte verkoop word. Die produkte sluit onder meer jel-naellak en poeier in wat gebruik word om vals naels mee te maak. Daar word ook beweer die Tammy Taylor-handelsmerk in die VSA het in April vanjaar reeds die Viljoens se verspreidingsooreenkoms opgeskort. Peet, ŉ voormalige prokureur, hou egter in ŉ Instagram-video vol dat hy steeds die eienaar van die Tammy Taylor-handelsmerk in Suid-Afrika is. Peet het vantevore bekendes soos Steve Hofmeyr en Joost van der Westhuizen in die hof verteenwoordig, maar is intussen van die rol geskrap. Mel Viljoen tydens die première van ‘Die Real Housewives van Pretoria’. (Foto: Martin de Kock/Verskaf) In die video, wat Dinsdag geplaas is, sê Peet dat hy met “sy slim kykers” wil gesels. Hy verduidelik dan dat “hy en Tammy” die naelprodukte op dieselfde plek aankoop en op dieselfde wyse herverpak. “Sy vervaardig duidelik nie die produkte, soos wat ons oorspronlike lisensieooreenkoms stipuleer, nie,” sê hy. “Ek laat druk dan net die etikette plaaslik om koste te bespaar vir my franchisees en om werk te skep.” Hy hou ook ŉ dokument voor wat aandui dat die oordrag van die Suid-Afrikaanse Tammy Taylor-handelsmerk nog in sy besit is. “Ek hoop dat julle sal aanhou om my franchisees te ondersteun hierdie feesseisoen,” sluit hy af. Peet het in die vorige episode van Die Real Housewives van Pretoria sy vrou verras met ŉ romantiese ete en ŉ splinternuwe diamantring. Mel se oorspronklike trouring is sowat ŉ jaar gelede in ŉ rooftog gesteel. Die nuwe ring is hartvormig en deur Peet ontwerp. “Peet is die droomman wat elke vrou daar buite begeer,” het Mel in die episode gekoer. A post shared by Tammy Taylor Africa/Aus/UAE (@peetviljoen_ttn)